
Հայաստանի Հանրապետության կառավարությունը որոշում է. 
1. Հայաստանի Հանրապետության կառավարության 2014 թվականի մարտի 6-ի «Երեխայի ծննդյան միանվագ նպաստի չափը սահմանելու, երեխայի ծննդյան միանվագ նպաստ նշանակելու և վճարելու կարգը հաստատելու մասին» N 275-Ն որոշման մեջ կատարել հետևյալ փոփոխություններն ու լրացումները.

1)  որոշման N 1 հավելվածում`
ա. 2-րդ կետի 3-րդ ենթակետում «որոշված է» բառը փոխարինել «հաստատված է (որոշված է)» բառերով,

բ. 3-րդ կետի 1-ին ենթակետի «ա» պարբերությունում «ծնողի» բառը փոխարինել «ծնողի բնակության (հաշվառման) վայրի հասցեն,» բառերով,

գ. 3-րդ կետից հետո լրացնել հետևյալ բովանդակությամբ 3.1-ին կետով.

«3.1. Ընտանիքում ծնված առաջին կամ երկրորդ երեխայի համար սահմանված չափով երեխայի ծննդյան միանվագ նպաստ նշանակելու դիմումը ներկայացվում է նաև առցանց (եթե Հայաստանի Հանրապետության քաղաքացիություն ունեցող երեխայի ծննդի պետական գրանցումը կատարել է Հայաստանի Հանրապետության քաղաքացիական կացության ակտերի գրանցման մարմինը, և երեխայի համար տրվել է ծննդյան վկայական): Առցանց դիմում ներկայացնելու համար դիմողը մուտք է գործում www.epension.am կայ​քէ​ջը, գրանցվում է կայքէջում և համապատասխան ծրագրային գործիքի միջոցով տեղեկատվական համակարգ է մուտքագրում.

1)  ծնողի անունը, ազգանունը, հայրանունը, ծննդյան օրը, ամիսը, տարեթիվը,

2) նոր ծնված երեխայի անունը, ազգանունը, հայրանունը, ծննդյան օրը, ամիսը, տարեթիվը, ծննդյան վկայականի սերիան ու համարը, ծննդյան վկայականը հատկացնելու օրը, ամիսը տարեթիվը,

3) նպաստի` ուղղակի վճարվող գումարը վճարելու համար ծնողի բանկային հաշվի համարը կամ այն բանկի անվանումը, որտեղից ծնողը ցանկանում է ստանալ գումարը:

Առցանց դիմումին կից փաստաթղթեր (էլեկտրոնային լուսապատճեններ) չեն ներկայացվում: Առցանց դիմումի հիման վրա նպաստը սույն կարգի 25-րդ կետում նշված լիազորագրով չի վճարվում: Առցանց դիմումի հիման վրա նպաստը վճարվում է դիմումը ներկայացնելուց հետո՝ 10 օրացուցային օրվա ընթացքում: Առցանց դիմումով տեղեկատվական համակարգ մուտքագրված տվյալների հավաստիությունն առցանց եղանակով ճշտվում է քաղաքացիական կացության ակտերի գրանցման մարմնից ստացված տվյալների հիման վրա:»,

դ. 4-րդ կետի 1-ին ենթակետը «փաստաթղթերը» բառից հետո լրացնել «կամ դրանց պատճենները» բառերով, իսկ 4-րդ կետի 3-րդ, 4-րդ, 5-րդ և 6-րդ ենթակետերը ճանաչել ուժը կորցրած,

ե. 4.2-րդ կետը շարադրել հետևյալ խմբագրությամբ.

«4.2. Եթե սույն կարգի 8-րդ կետում նշված՝ պարտադիր զինվորական ծառայության զորակոչված կամ ազատազրկման վայրում պատիժը կրող՝ 16 տարին լրացած Հայաստանի Հանրապետության քաղաքացուն (զավակին) երբևէ չի հատկացվել Հայաստանի Հանրապետության քաղաքացու անձնագիր կամ Հայաստանի Հանրապետության քաղաքացու նույնականացման քարտ կամ նրան հատկացված՝ Հայաստանի Հանրապետության քաղաքացու անձնագիրը կամ Հայաստանի Հանրապետության քաղաքացու նույնականացման քարտն անվավեր է, ապա սույն կարգի 4-րդ կետի 1-ին ենթակետում նշված՝ անձը հաստատող փաստաթղթի (պատճենի), հանրային ծառայությունների համարանիշի կամ հանրային ծառայությունների համարանիշ չստանալու մասին տեղեկանքի փոխարեն ներկայացվում է պարտադիր զինվորական ծառայության մեջ գտնվելը (ռազմաուսումնական հաստատությունում սովորելը) հաստատող` զինվորական կոմիսարիատի (ռազմաուսումնական հաստատության) տված կամ ազատազրկման վայրում գտնվելը հաստատող` քրեակատարողական հիմնարկի տված տեղեկանք: Այս դեպքում անձը բնակչության պետական ռեգիստրում նույնականացվում է տեղեկանքում ներառված տվյալներով:»

զ. 5-րդ կետում «4-րդ կետի 3-6-րդ ենթակետերում» բառերը փոխարինել «4.2-րդ կետում» բառերով,

է. 8-րդ կետը շարադրել հետևյալ խմբագրությամբ.

«8. Նոր ծնված երեխայի կարգաթիվը որոշելիս հաշվի են առնվում նպաստը նշանակելու համար դիմելու օրվա դրությամբ բնակչության պետական ռեգիստրում հաշվառված (անկախ բնակության (հաշվառման) վայրից)` 

1) նոր ծնված երեխայի ծնողներից (հորից և մորից) սերված երեխաները և զավակները (նոր ծնված երեխայի հարազատ քույրերն ու եղբայրները). 

2) նոր ծնված երեխայի մորից սերված երեխաները և զավակները, բացառությամբ այն դեպքի, երբ անչափահաս տարիքում նրանց խնամքը դատարանի որոշմամբ հանձնվել է այլ անձի կամ մայրը դատական կարգով զրկվել է ծնողական իրավունքներից. 

3) նոր ծնված երեխայի հորից սերված երեխաները և զավակները, եթե.

ա. նրանց մայրը մինչև նոր ծնված երեխայի ծննդյան օրը մահացել կամ օրենքով սահմանված կարգով ճանաչվել է մահացած կամ անհայտ բացակայող, կամ դատական կարգով ճանաչվել է անգործունակ.

բ. դատարանի որոշմամբ նրանց խնամքը անչափահաս տարիքում հանձնվել է նոր ծնված երեխայի հորը, կամ. 

գ. այդ երեխաների մայրը զրկվել է ծնողական իրավունքներից, կամ

դ. դատական կարգով հաստատված է այն փաստը, որ նրանց մայրը չարամտորեն (միտումնավոր) խուսափել է ծնողական իրավունքները և պարտականությունները կատարելուց (չի կատարել ծնողական իրավունքները և պարտականությունները) և անչափահաս տարիքում այդ երեխաների խնամքը (երեխաների դաստիարակությունը, նրանց իրավունքների և շահերի պաշտպանությունը) իրականացրել է նոր ծնված երեխայի հայրը:»,
ը. 10-րդ կետում «դիմողի» բառը փոխարինել «ծնողի» բառով.

թ. 13-րդ կետը լրացնել հետևյալ բովանդակությամբ նոր նախադասությամբ.

«Եթե երեխան (զավակը) սույն կարգի 8-րդ կետի 3-րդ ենթակետի հիման վրա մեկ անգամ հաշվի է առնվում նոր ծնված երեխայի կարգաթիվը որոշելիս, ապա դրանից հետո նոր կարգաթիվ որոշելիս այդ երեխան (զավակը) կարող է հաշվի առնվել, եթե նոր ծնված երեխայի հետ սերվել է միևնույն հորից (նոր ծնված երեխայի համահայր քույրը կամ եղբայրն է):».

ժ. 15-րդ կետը «4-րդ,» բառից հետո լրացնել «4.1-ին, 4.2-րդ,» բառերով, իսկ «8-րդ կետում» բառերը փոխարինել «8-րդ և 8.1-ին կետերում» բառերով.

ժա. 17-րդ կետում «փաստաթղթերի» բառը փոխարինել «փաստաթղթերի (սույն կարգի 3.1-ին կետում նշված դեպքում՝ առցանց դիմումով տեղեկատվական համակարգ մուտքագրված տվյալների)» բառերով,

ժբ. 18-րդ կետի 6-րդ ենթակետը «տվյալներ» բառից հետո լրացնել «(ներկայացված տվյալներում առկա են անճշտություններ)» բառերով,

ժգ. 24-րդ կետը «եղանակով» բառից հետո լրացնել «՝ Հայաստանի Հանրապետության աշխատանքի և սոցիալական հարցերի նախարարության հետ կնքված պայմանագրի հիման վրա համապատասխան ծառայություններ մատուցող բանկի միջոցով» բառերով,

2) որոշման N 3 հավելվածով հաստատված պայմանագրի օրինակելի ձևի N 3 հավելվածի 6-րդ կետի 2-րդ ենթակետը շարադրել հետևյալ խմբագրությամբ.

«2) ելքագրված գումարի չափը՝ ըստ նպատակների.» բառերով:

2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

ՀՀ աշխատանքի և սոցիալական հարցերի նախարար Արտեմ Ասատրյան
Հիմնավորում

«Հայաստանի Հանրապետության կառավարության 2014 թվականի մարտի 6-ի N 275-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման

1. Իրավական ակտի ընդունման անհրաժեշտությունը (նպատակը)

Ներկայացվող նախագիծը նպատակ ունի բարելավել շահառուներին մատուցվող ծառայությունների որակը:

1.1. Կարգավորման ենթակա հարաբերությունների ներկա վիճակը և առկա խնդիրները

Հայաստանի Հանրապետության կառավարության 2014 թվականի մարտի 6-ի N 275-Ն որոշմամբ կարգավորվում են երեխայի ծննդյան միանվագ նպաստը (այսուհետ` նպաստ) նշանակելուն և վճարելուն առնչվող հարաբերությունները:

Համաձայն սահմանված կարգի՝ նպաստը նշանակելու համար ծնողը տարածքային բաժին է ներկայացնում համապատասխան դիմում և անհրաժեշտ այլ փաստաթղթեր:

Այսինքն, նպաստը ստանալու համար անհրաժեշտ տեղեկատվությունը, փաստաթղթերի հիման վրա ներկայացվում է տարածքային բաժին:

Սոցիալական պաշտպանության ոլորտում ժամանակակից տեղեկատվական տեխնոլոգիաների կիրառումը, ինչպես նաև այլ պետական կառավարման մարմինների տեղեկատվական ենթակառուցվածքների զարգացումը հնարավորություն է տվել շահառուներին մատուցվող ծառայությունները տեղափոխել որակական նոր հարթություն՝ կրճատելով սոցիալական ծառայություններ ստանալու համար դիմելու վրա ծախսվող ժամանակը և վերացնելով փաստաթղթեր ներկայացնելու պահանջը:

Մասնավորապես, ՀՀ-ում ներդրվել և կիրարկվում է երեխայի ծննդյան միանվագ նպաստի նշանակումն ու վճարումն ապահովող տեղեկատվական համակարգ: 

Միաժամանակ, ներդրվել է նաև քաղաքացիական կացության ակտերի գրանցման տեղեկատվական համակարգ:

Վերը նշված տեղեկատվական համակարգերի ֆունկցիոնալ հնարավորությունները թույլ են տալիս առցանց ռեժիմով փոխանակել տեղեկատվություն: 

Ըստ այդմ, մշակվել է համապատասխան ծրագրային գործիք, որը հնարավորություն է տալիս երեխայի ծննդյան միանվագ նպաստի դիմումը ներկայացնել առցանց եղանակով՝ առանց տարածքային կենտրոն այցելելու:

Ընդ որում, քաղաքացիական կացության ակտերի գրանցման տեղեկատվական համակարգում առկա տվյալները թույլ են տալիս անձի՝ ծննդյան միանվագ նպաստի իրավունքը ճշտել առանց լրացուցիչ փաստաթուղթ ներկայացնելու:

Սակայն ՀՀ օրենսդրությամբ սահմանված չեն առցանց եղանակով երեխայի ծննդյան միանվագ նպաստի դիմում ներկայացնելու ընթացակարգերը: Միաժամանակ, գործող օրենսդրության համաձայն՝ նպաստի իրավունքը որոշվում է ներկայացված փաստաթղթերի հիման վրա:

1.2. Առկա խնդիրներին առաջարկվող լուծումը

Հաշվի առնելով վերը նշվածը` առաջարկվում է ընդունել «Հայաստանի Հանրապետության կառավարության 2014 թվականի մարտի 6-ի N 275-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշումը:

2. Կարգավորման առարկան
Ներկայացվող նախագծով սահմանվում է երեխայի ծննդյան միանվագ նպաստի համար առցանց դիմում ներկայացնելու կարգը, ներկայացվող տվյալների ցանկը, առցանց ներկայացված դիմումի (տվյալների) հիման վրա նպաստը նշանակելու, վճարելու որոշում կայացնելու պայմաններն ու կարգը:

Մասնավորապես, հաշվի առնելով այն հանգամանքը, որ առցանց դիմումի հիման վրա ներկայացված տվյալները համադրվում են ՔԿԱԳ տեղեկատվական համակարգում առկա տվյալների հետ, սահմանվում է, որ Հայաստանի Հանրապետության օրենսդրության համաձայն՝ երեխայի ծննդյան միանվագ նպաստի դիմումը կարող է ներկայացվել առցանց, եթե նպաստը նշանակվում է ընտանիքում ծնված առաջին կամ երկրորդ երեխայի համար սահմանված չափով:

Ընդ որում, առցանց ներկայացված դիմումի հիման վրա նպաստը նշանակվում է, եթե Հայաստանի Հանրապետության քաղաքացիություն ունեցող ծնողից սերված երեխայի ծննդի պետական գրանցումը կատարել է Հայաստանի Հանրապետության ՔԿԱԳ մարմինը, և երեխայի համար տրվել է ծննդյան վկայական: Նշված մոտեցումը պայմանավորված է կարգի 6-րդ կետով, որի համաձայն՝ եթե ծնողն օտարերկրյա քաղաքացի է, ապա նպաստ նշանակելու համար ներկայացվում է նաև այլ պետությունում երեխայի ծննդյան կապակցությամբ տրվող նպաստն ստացած չլինելու վերաբերյալ փաստաթուղթ:

Երրորդ և հաջորդ երեխայի ծնվելու դեպքում (եթե երեխայի ծննդյան միանվագ նպաստը նշանակվում է ընտանիքում ծնված երրորդ և հաջորդ երեխայի համար սահմանված չափով) երեխայի ծննդյան միանվագ նպաստի դիմումը առցանց եղանակով չի կարող ներկայացվել:

Հիմք ընդունելով առցանց դիմումի հիման վրա նպաստ նշանակելու կառուցակարգերը՝ հստակեցվում է նաև նպաստ նշանակելու դիմումը մերժելու պայմաններն ու կարգը:

Կրճատվում են նաև երրորդ կամ հաջորդ երեխայի ծննդյան կապակցությամբ նպաստի համար դիմելու դեպքում ներկայացվող փաստաթղթերը:

Միաժամանակ, հստակեցվում են նոր ծնված երեխայի կարգաթիվը որոշելիս հաշվի առնվող երեխաների (զավակների) շրջանակը:

Մասնավորապես, սահմանվում է, որ հաշվի է առնվում նաև միևնույն հորից սերված այն երեխաները և զավակները, ում խնամքը անչափահաս տարիքում իրականացրել է նոր ծնված երեխայի հայրը կամ ում մայրը զրկվել է ծնողական իրավունքներից:

Ընդ որում, այդ փաստը պետք է հաստատված լինի դատական ակտով:

Լուծվում են նաև իրավակիրառական պրակտիկայում առաջացած այլ խնդիրներ:

3. Իրավական ակտի կիրառման դեպքում ակնկալվող արդյունքը
Ներկայացվող նախագիծն ընդունվելու դեպքում կբարելավվի շահառուներին մատուցվող ծառայությունների որակը:

ՏԵՂԵԿԱՆՔ

«Հայաստանի Հանրապետության կառավարության 2014 թվականի մարտի 6-ի N 275-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման առնչությամբ Հայաստանի Հանրապետության պետական բյուջեի եկամուտների և ծախսերի էական ավելացման կամ նվազեցման բացակայության մասին
«Հայաստանի Հանրապետության կառավարության 2014 թվականի մարտի 6-ի N 275-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման առնչությամբ Հայաստանի Հանրապետության պետական բյուջեի եկամուտներում և ծախսերում էական ավելացումներ կամ նվազեցումներ չեն նախատեսվում:

ՏԵՂԵԿԱՆՔ

«Հայաստանի Հանրապետության կառավարության 2014 թվականի մարտի 6-ի N 275-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման առնչությամբ այլ իրավական ակտերում փոփոխություններ կամ լրացումներ կատարելու անհրաժեշտության մասին 
«Հայաստանի Հանրապետության կառավարության 2014 թվականի մարտի 6-ի N 275-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման առնչությամբ այլ իրավական ակտերում փոփոխություն կատարելու անհրաժեշտություն չկա:

